2022 m. tikrintų interneto svetainių kalbos klaidų apžvalga

 *Simboliniai pavadinimai yra išskiriami. Galimi keli išskyrimo būdai: kabutės, spalva, kitoks šriftas, raidžių dydis. Pvz.:*

krepšinio mokykla Perkūnas (=krepšinio mokykla „Perkūnas“);

programos Facebook, Messenger, Viber (=programos „Facebook“, „Messenger“, „Viber“);

vaizdo konferencijų platforma Zoom (=vaizdo konferencijų platforma „Zoom“);

dirbti MS Word, MS Exsel, MS Power Point, MS Outloox Express, Internet Explorer programomis (=dirbti „MS Word“, „MS Exsel“, „MS Power Point“, „MS Outloox Express“, „Internet Explorer“ programomis);

programėle Messenger (=programėle „Messenger“; mesendžeriu).

*Lietuviškos kabutės rašomos taip: (atidaromosios) „ “ (uždaromosios). Pvz.:*

'Ąžuoliukų' grupės (=„Ąžuoliukų“ grupės);

‟Boružėlė” (=„Boružėlė“);

‟Pelėdžiukas” (=„Pelėdžiukas“);

″Klevelis″ (=„Klevelis“);

″Ąžuoliukas″ (=„Ąžuoliukas“);

„Bangelė″ (=„Bangelė“);

"Sveikatiada" (=„Sveikatiada“);

"Futboliukas" (=„Futboliukas“);

„Rankų higiena” (=„Rankų higiena“);

„Laiko žinios” (=„Laiko žinios“);

Savaitraštis "Dialogas" (=Savaitraštis „Dialogas“).

*Tarp vardo raidės ir pavardės paliekamas tarpelis. Jei asmenvardis sudaro gatvės pavadinimą, rašomas visas vardas arba vardo raidė. Pvz.:*

E.Ožeškienės g. (=E. Ožeškienės g.);

A.Mackevičiaus (=A. Mackevičiaus g.);

S.Žukausko g. (=S. Žukausko g.);

Riomerio g. (=M. Riomerio g.);

Gimbutienės g. (=M. Gimbutienės g.);

Juozapavičiaus g. (=A. Juozapavičiaus pr.).

*Tarp laiko, kiekio, atstumo ribų rašomas ilgas brūkšnys be tarpų. Pvz.:*

2-3 minutes (=2–3 minutes);

3-3,5 val. (=3–3,5 val.);

27 - 30 dienomis (=27–30 dienomis);

lapkričio – gruodžio mėnesiais (=lapkričio–gruodžio mėnesiais);

rugsėjo-spalio mėn. (=rugsėjo–spalio mėn.);

2019-2021 m. m. (=2019–2021 m. m.);

2015 - 2025 metų (=2015–2025 metų);

2022 – 2024 m. (=2022–2024 m.);

2023- 2025 m. (=2023–2025 m.);

I-IV 8-16.30 (=I–IV 8–16.30);

10.30 – 12.30 (=10.30–12.30);

14.30 – 17.00 (=14.30–17.00);

1-2 metų (=1–2 metų);

1 - 3 metų (=1–3 metų);

2-4 garsų (=2–4 garsų).

*Jei prie skaitmens rašoma santrumpa, gali būti ilgas brūkšnys su tarpais. Pvz.,*

1,6 m. - 7 m. (=1,6 m. – 7 m.).

*Prieš interneto adresą ir kontaktinę informaciją dvitaškis nerašomas. Pvz.:*

Juridinio asmens kodas: (=Juridinio asmens kodas);

Bankas: (=Bankas);

Banko kodas: (=Banko kodas);

Paramos gavėjo kodas: (=Paramos gavėjo kodas);

Paramos gavėjo pavadinimas: (=Paramos gavėjo pavadinimas);

Atsiskaitomosios sąskaitos numeris: (=Atsiskaitomosios sąskaitos numeris);

Įstaigos kodas: (=Įstaigos kodas);

Pašto kodas: (=Pašto kodas);

Elektroninis paštas: (=Elektroninis paštas);

El. paštas: (=El. paštas).

*Telefonų ir faksų numeriai rašomi vadovaujantis Nacionalinių ir tarptautinių telefono ryšio numerių rašymo rekomendacijomis. Pvz.:*

Tel.: (8-37) 000000 (=Tel. (8 37) 00 00 00);

Tel.: 8(37) 000000 (=Tel. (8 37) 00 00 00);

Tel. nr. 8 37 000000 (=Tel. (8 37) 00 00 00);

Tel. /faks. 8⁓37 00-00-00 (=Tel. / faks. (8 37) 00 00 00);

Tel. 8-683-00000 (=Tel. 8 683 00 000).

*Žodžių junginiuose su būdvardžiu* ***elektroninis, -ė*** *brūkšnelis nerašomas. Šiuose žodžių junginiuose trumpinamas tik pirmas žodis, po santrumpos rašomas taškas:* ***e. paštas*, *e. bankas*, *e. dienynas***. *Nereikėtų trumpinti taip:* ***e-paštas*, *e-bankas*, *e-dienynas*.** *Pvz.:*

E - dienyne (=E. dienyne);

e-paštas (=e. paštas);

e-dienynas;

per el. –dienyną (=per el. dienyną; per e. dienyną);

e-pokalbiai (=e. pokalbiai).

*Oficialūs valstybinės valdžios įstaigų pavadinimai prasideda tikriniu šalies vardu, kiti pavadinimą sudarantys daiktavardžiai yra bendriniai, todėl rašomi mažąja raide. Sutrumpinti neoficialūs pavadinimai ir įstatymų pavadinimai rašomi pagal tą pačią taisyklę. Pvz.:*

Lietuvos Respublikos Švietimo ir Mokslo ministerijos (=Lietuvos Respublikos švietimo ir mokslo ministerijos);

Lietuvos Respublikos Sveikatos apsaugos ministerijos (=Lietuvos Respublikos sveikatos apsaugos ministerijos);

Lietuvos Respublikos Švietimo ir Mokslo Ministro įsakymu (=Lietuvos Respublikos švietimo, mokslo ir sporto ministro įsakymu);

Kauno Klinikų (=Kauno klinikų);

Kauno Kolegija (=Kauno kolegija);

Vaiko Teisių Konvencija (=Vaiko teisių konvencija);

Lietuvos Respublikos Darbo Kodekse (=Lietuvos Respublikos darbo kodekse).

*Tarp lygiaverčių daiktavardžių rašomas trumpas brūkšnelis be tarpų. Pvz.:*

lopšelyje – darželyje veikia (=lopšelyje-darželyje veikia);

darželis - mokykla (=darželis-mokykla).

*Pasvirasis brūkšnys nerašomas tarp žodžių, susijusių sintaksinės priklausomybės santykiu, santrumpų. Pvz.:*

Kauno l/d (=Kauno lopšelio-darželio);

į/k (=į. k.).

 *Brūkšnelis nerašomas tarp sintaksiškai nelygiaverčių daiktavardžių. Pvz.:*

kopūstų-morkų salotos (=kopūstų ir morkų salotos; kopūstų, morkų salotos);

varškės - ryžių apkepas (=varškės ir ryžių apkepas; varškės, ryžių apkepas);

grietinės-pomidorų padažas (=grietinės ir pomidorų padažas; grietinės, pomidorų padažas).

*Derinamasis arba kilmininku išreikštas nederinamasis pažyminys neturi eiti po pažymimojo žodžio. Papildoma informacija gali būti rašoma skliausteliuose arba po kablelio. Pvz.:*

žirneliai konservuoti (=konservuoti žirneliai; žirneliai, konservuoti);

duona ruginė (=ruginė duona; duona, ruginė);

arbata nesaldinta (=nesaldinta arbata; arbata, nesaldinta).

*Prie romėniškų skaitmenų galūnės nededamos. Pvz.:*

I-ąją vietą (=I vietą);

II-ą (=II vietą).

**Video** *lietuvių kalboje nevartotinas kaip atskiras žodis. Pvz.:*

video konferencija (=videokonferencija; vaizdo konferencija);

video įrašais (=vaizdo įrašais; videoįrašais);

video medžiaga (=videomedžiaga, vaizdo medžiaga).

**Foto***- sudurtinio žodžio pirmoji dalis, todėl turi būti rašoma kartu. Pvz.,*

foto nuotraukos (=fotonuotraukos).

**Mikro, makro** *kaip atskiri žodžiai nevartojami, yra rašomi kartu su antruoju sudurtinių žodžių dėmeniu. Dėl taupumo galima rašyti praleidus pasikartojančio žodžio dalį, jos vietą žymint brūkšneliu. Pvz.,*

mikro ir makro aplinka (=mikro- ir makroaplinka; mikroaplinka ir makroaplinka).

*Bendriniai žodžiai sakinio viduryje rašomi mažąja raide****.*** *Pvz.,*

Vaiko Adaptacija Darželyje (=Vaiko adaptacija darželyje).

*Priedą, skiltį ir pan. žymintis skaitmuo rašomas prieš atitinkamą žodį. Pvz.:*

priedas (Nr. 3) (=3 priedas);

priedas Nr. 1 (=1 priedas).

*Kitos klaidos:*

to pasekoje (=dėl to);

karate (=karatė);

file (=filė);

sufle (=suflė);

energetinė vertė (=energinė vertė);

ribojantis rėžimas (=režimas).

Parengta 2023-03-09